S-293/2016

Mál þetta, sem dómtekið var 7. október sl., höfðaði lögreglustjórinn á höfuðborgarsvæðinu með ákæru 23. ágúst 2016 á hendur ákærðu, Á-kvk-þgf G-kvk-þgf K-kvk-þgf, kt. [...], [...], Hafnarfirði;

„fyrir eftirgreind hegningarlagabrot:

1. Fjársvik í Garðabæ með því að hafa miðvikudaginn 5. ágúst 2015 tekið þrjár gardínur í versluninni IKEA við Kauptún 4 og í hagnaðar- og blekkingarskyni sagt starfsmönnum verslunarinnar daginn eftir, fimmtudaginn 6. ágúst, að hún hefði áður greitt fyrir þær þannig að hún fékk inneignarnótu að andvirði 29.850 krónur.

2. Fjársvik í Garðabæ með því hafa laugardaginn 8. ágúst 2015 í tvö skipti tekið gardínur, lök, sængur- og koddaver úr versluninni IKEA við Kauptún 4 og í hagnaðar- og blekkingarskyni sagt starfsmönnum verslunarinnar að hún hefði greitt fyrri þær þannig að hún fékk inneignarnótu að andvirði 92.680 krónur.

3. Tilraun til fjársvika í Garðabæ með því að hafa miðvikudaginn 26. í ágúst 2015 tekið sængur og sængurver í verslun IKEA við Kauptún 4 og í hagnaðar- og blekkingarskyni gert tilraun til að blekkja starfsmenn verslunarinnar að hún hefði áður greitt fyrir þannig að hún fengi inneignarnótu að andvirði 55.680 krónur en var stöðvuð af öryggisvörðum áður en til þess kom.

4. Þjófnað í Reykjavík með því að hafa miðvikudaginn 16. september 2015 í Kringlunni stolið kjól og peysu úr versluninni Karen Millen að samtals söluandvirði 66.175 krónur.

5. Þjófnað í Hafnarfirði með því að hafa fimmtudaginn 18. febrúar 2016 stolið ginflösku að samtals söluandvirði 7.099 krónur úr verslun ÁTVR við Hjallabraut 16-18.

6. Þjófnað í Hafnarfirði með því að hafa föstudaginn 19. febrúar 2016 stolið vodkaflösku að samtals söluandvirði 7.799 krónur úr verslun ÁTVR við Hjallabraut 16-18.

7. Þjófnað í Hafnarfirði með því að hafa fimmtudaginn 7. apríl 2016 stolið rauðvínsflösku að samtals söluandvirði 5.699 krónur úr verslun ÁTVR við Hjallabraut 16-18.

8. Þjófnað í Kópavogi með því að hafa mánudaginn 9. maí 2016 stolið þremur skópörum að samtals söluverðmæti 44.985 krónur úr versluninni Kaupfélagið í Smáralind.

Teljast brot í 1., 2. og 3. lið varða við 248. gr. en brot í 5., 6., 7. og 8. lið við 1. mgr. 244. gr. almennra hegningarlaga nr. 19/1940.

Þess er krafist að ákærða verði dæmd til refsingar og til greiðslu alls sakarkostnaðar.

Einkaréttarkröfur:

Vegna ákæruliðar nr. 4 gerir X, kt. [...], forstjóri Haga hf., kt. [...], hér eftir nefndur kröfuhafi, þá kröfu að ákærða verði dæmd til að greiða kröfuhafa skaðabætur samtals að fjárhæð kr. 66.175.-, auk vaxta samkvæmt 1. mgr. 8. gr. laga nr. 38/2001, frá þeim degi er hið bótaskylda atvik átti sér stað, eða hinn 16.09.2015, og þar til mánuður er liðinn frá birtingu kröfunnar, en síðan dráttarvexti, sbr. 9. gr., sbr. 1. mgr. 6. gr. laga um vexti og verðtryggingu, nr. 38/2001, frá þeim degi til greiðsludags. Jafnframt er krafist málskostnaðar að skaðlausu samkvæmt síðar framlögðum málskostnaðarreikningi eða að mati dómsins, að teknu tilliti til virðisaukaskatts af málflutningsþóknun.

Vegna ákæruliðar nr. 6 gerir E-kvk-nf S-kvk-nf hdl., f.h. Áfengis- og tóbaksverslunar ríkisins (ÁTVR), kt. [...], hér eftir nefndur kröfuhafi, að ákærða verði dæmd til að greiða kröfuhafa skaðabætur að fjárhæð kr. 7.799,- auk vaxta skv. 8. gr. l. nr. 38/2001 af þeirri fjárhæð,- frá 19. febrúar 2016 til 20.maí 2016. Eftir það er krafist dráttarvaxta skv. 1. mgr. 6. gr. sbr. 9. gr. laganna til greiðsludags. Að auki er krafist lögmannakostnaðar að mati dómsins eða samkvæmt málskostnaðarreikningi, sem áskilin er réttur til að leggja fram síðar.

Vegna ákæruliðar nr. 7 gerir E-kvk-nf S-kvk-nf hdl., f.h. Áfengis- og tóbaksverslunar ríkisins (ÁTVR), kt. [...], hér eftir nefndur kröfuhafi, að ákærða verði dæmd til að greiða kröfuhafa skaðabætur að fjárhæð kr. 5.699,- auk vaxta skv. 8. gr. l. nr. 38/2001 af þeirri fjárhæð,- frá 7. apríl 2016 til 20.maí 2016. Eftir það er krafist dráttarvaxta skv. 1. mgr. 6. gr. sbr. 9. gr. laganna til greiðsludags. Að auki er krafist lögmannakostnaðar að mati dómsins eða samkvæmt málskostnaðarreikningi, sem áskilin er réttur til að leggja fram síðar.“

Kröfur ákærðu:

Ákærða krefst þess að henni verði gerð sú vægasta refsing sem lög leyfa. Komi til þess að ákærða verði dæmd til fangelsisrefsingar er þess krafist af hennar hálfu að refsingin verði öll bundin skilorði. Þá krefst verjandi ákærðu hæfilegrar þóknunar sér til handa.

I

Við þingfestingu málsins 7. október sl. játaði ákærða sök samkvæmt öllum átta töluliðum ákæru. Þá samþykkti hún þær bótakröfur sem teknar eru upp í ákæru.

Í ljósi játningar ákærðu ákvað dómari að fara með málið samkvæmt 164. gr. laga nr. 88/2008 um meðferð sakamála. Var málið því tekið til dóms án frekari sönnunarfærslu eftir að sækjanda og verjanda ákærðu hafði verið gefinn kostur á að tjá sig um lagaatriði máls og ákvörðun viðurlaga.

II

Samkvæmt framansögðu hefur ákærða skýlaust játað sök í málinu. Að mati dómara samrýmist játning ákærðu framlögðum gögnum. Brot hennar teljast því sönnuð og eru þau réttilega heimfærð til refsiákvæða í ákæru.

Samkvæmt vottorði sakaskrár ríkisins hefur ákærða ekki áður gerst sök um refsiverða háttsemi. Í máli þessu er hún bæði sakfelld fyrir þjófnaði og fjársvik. Samkvæmt því og að virtum fjölda brota ákærðu og andlagi þeirra þykir refsing hennar réttilega ákveðin eftir fyrirmælum 77. gr. almennra hegningarlaga nr. 19/1940 þriggja mánaða fangelsi. Rétt þykir að fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærða almennt skilorð 57. gr. almennra hegningarlaga.

III

Svo sem áður var nefnt hefur ákærða samþykkt að greiða bótakröfur þær sem teknar eru upp í ákæru. Hún verður því dæmd til greiðslu krafnanna með þeim hætti sem þær eru fram settar og nánar greinir í dómsorði.

IV

Með vísan til sakfellingar ákærðu, sbr. 1. mgr. 218. gr. laga nr. 88/2008 um meðferð sakamála, verður henni gert að greiða sakarkostnað málsins. Ákærða dæmist því til að greiða þóknun skipaðs verjanda síns, Þ-kvk-ef B. S-kvk-ef hdl., sem eftir umfangi málsins þykir hæfilega ákveðin, að virðisaukaskatti meðtöldum, svo sem fram kemur í dómsorði. Annan sakarkostnað leiddi ekki af rannsókn og rekstri málsins.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærða, Á-kvk-nf G-kvk-nf K-kvk-nf, sæti fangelsi í þrjá mánuði, en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærða almennt skilorð 57. gr. almennra hegningarlaga nr. 19/1940.

Ákærða greiði þóknun skipaðs verjanda síns, Þ-kvk-ef S-kvk-ef hdl., 102.300 krónur að virðisaukaskatti meðtöldum.

Ákærða greiði Högum hf., kt. [...], 66.175 krónur með vöxtum af þeirri fjárhæð samkvæmt 1. mgr. 8. gr. laga nr. 38/2001 frá 16. september 2015 til 14. maí 2016, en dráttarvöxtum samkvæmt 1. mgr. 6. gr. sömu laga frá þeim degi til greiðsludags og 30.000 krónur í málskostnað.

Ákærða greiði Áfengis- og tóbaksverslun ríkisins, kt. [...], 7.799 krónur með vöxtum af þeirri fjárhæð samkvæmt 8. gr. laga nr. 38/2001 frá 19. febrúar 2016 til 20. maí 2016, en dráttarvöxtum samkvæmt 1. mgr. 6. gr. sömu laga frá þeim degi til greiðsludags. Ákærða greiði Áfengis- og tóbaksverslun ríkisins jafnframt 5.699 krónur með vöxtum af þeirri fjárhæð samkvæmt 8. gr. laga nr. 38/2001 frá 7. apríl 2016 til 20. maí 2016, en dráttarvöxtum samkvæmt 1. mgr. 6. gr. sömu laga frá þeim degi til greiðsludags. Ákærða skal enn fremur greiða Áfengis- og tóbaksverslun ríkisins 40.000 krónur í málskostnað.

K-kk-nf H-kk-nf